กสิกรไทยตั้งเป้า10ปีเป็นแชมป์ให้กู้ธุรกิจพลังงาน
“กสิกรไทย” ลุยสินเชื่อธุรกิจพลังงาน ตั้งเป้ากวาดส่วนแบ่งตลาด 80% ใน 10 ปี คิดเป็นสินเชื่อรวม 2.56 หมื่นล้านบาท
16 มี.ค. 2555

“กสิกรไทย” ลุยสินเชื่อธุรกิจพลังงาน ตั้งเป้ากวาดส่วนแบ่งตลาด 80% ใน 10 ปี คิดเป็นสินเชื่อรวม 2.56 หมื่นล้านบาท
นายวศิน วณิชย์วรนันต์ รองกรรมการผู้จัดการ ธนาคารกสิกรไทย เปิดเผยว่า ธนาคารได้ตั้งเป้าหมายในอีก 10 ปีข้างหน้า ขึ้นเป็นธนาคารอันดับ 1 ที่ให้สินเชื่อด้านธุรกิจพลังงานและพลังงานทดแทน คิดเป็นสินเชื่อรวม 2.56 หมื่นล้านบาท หรือคิดเป็นส่วนแบ่งการตลาด 80%
ทั้งนี้ ในช่วง 10 ปีนี้จะมีการลง ทุนจากภาคเอกชนในธุรกิจพลังงาน ทั้งพลังงานทั่วไปและพลังงานทดแทน คิดเป็นมูลค่าการลงทุนกว่า 1,000 ล้านบาท กำลังการผลิตจะเพิ่มขึ้นถึง 4.8 หมื่นเมกะวัตต์ จากปัจจุบันที่ประมาณ 3.3–3.4 หมื่นเมกะวัตต์ 
“หมายถึงความจำเป็นที่จะต้องเพิ่มอุปทานของพลังงานไฟฟ้าเข้าสู่ระบบที่ 2.3 หมื่นเมกะวัตต์ ในนี้ประมาณ 4,000 เมกะวัตต์ จะมาจากการลงทุนของภาครัฐโดยการไฟฟ้าฝ่ายผลิตฯ และส่วนที่เหลือ 1.9 หมื่นเมกะวัตต์ จะเป็นการลงทุนของภาคเอกชน” นายวศิน กล่าว
อย่างไรก็ดี จากแนวทางของภาครัฐที่ต้องการลดการพึ่งพิงพลังงานจากก๊าซ จาก 70% ให้เหลือประมาณ 45-50% ในช่วงเวลา 20 ปีข้างหน้า โดยมุ่งเน้นการเพิ่มสัดส่วนของพลังงานทดแทน 
ดังนั้น ปริมาณการผลิตไฟฟ้าของภาคเอกชนจำนวน 1.9 หมื่นเมกะวัตต์ จะเป็นส่วนที่เป็นพลังงานทดแทน 6,500 เมกะวัตต์ หรือคิดเป็นการลงทุนประมาณ 5.2 แสนล้านบาท ซึ่งเมื่อหักส่วนที่เป็นพลังงานทดแทนชีวมวล 2,000 เมกะวัตต์แล้ว 
ทั้งนี้ ในจำนวนนี้จะพบว่าเป็นพลังงานทดแทนประเภทพลังงานจากแสงแดด จากลม และจากน้ำเป็นส่วนใหญ่ ที่มีโครงการที่ธนาคารประเมินความเป็นไปได้แล้วประมาณ 2,000 เมกะวัตต์ ที่มีมูลค่าลงทุนประมาณ 1.6 แสนล้านบาท
ขณะที่พลังงานไฟฟ้าทั่วไปที่เหลือนั้น ที่มีปริมาณความต้องการกำลังการผลิตเพิ่ม 1.25 หมื่นเมกะวัตต์ ธนาคารได้เข้าร่วมให้การสนับสนุนประมาณ 8,000 เมกะวัตต์ โดยมีประมาณกว่า 40 โครงการที่ยังไม่สรุปผล 
นายวศิน กล่าวว่า ธนาคารตั้งเป้าได้ส่วนแบ่งตลาดพลังงานทั่วไปที่ 75% หรือคิดเป็นสัดส่วนการลงทุนประมาณ 1.8 แสนล้านบาท ซึ่งน่าที่จะทำให้เกิดการเพิ่มขึ้นของยอดสินเชื่อพลังงานส่วนนี้ประมาณ 2.7 หมื่นล้านบาท 
“ปัจจุบันธนาคารมีสัดส่วนการให้กู้แก่ธุรกิจพลังงานประมาณ 11% ของยอดเงินสินเชื่อรวมของธุรกิจขนาดใหญ่” รองกรรมการผู้จัดการ ธนาคารกสิกรไทย กล่าว
คาดว่าจะมีการเติบโตในปีนี้มากกว่าอัตราการเติบโตของสินเชื่อรวมของพอร์ตที่ประมาณ 10-12%
นายวศิน กล่าวว่า สินเชื่อใน 2 เดือนแรกยังทรงตัว เป็นผลจากการนำเข้าและส่งออก ทำให้สินเชื่อหมุนเวียนลดลงบ้าง อย่างไรก็ดี คาดว่าสินเชื่อจะกลับมาเป็นปกติในไตรมาส 2 เป็นต้นไป 
“ปีนี้ธนาคารยังตั้งเป้าหมายขยายสินเชื่อ 8-9% จากเศรษฐกิจที่คาดว่าจะขยายตัว 5%” นายวศิน กล่าว